Veiligheidsbeamptes skiet ‘huisrower’ doodDie veiligheidsbeamptes se motor op die toneel. (Foto: Facebook) Beamptes van ŉ veiligheidsmaatskappy in KwaZulu-Natal het Woensdag in die vroeë oggendure ŉ vermeende huisrower doodgeskiet nadat hy en sy makkers glo op die veiligheidswagte losgebrand het. Anthony Lokker, besturende direkteur van ET Rapid Response, het die voorval aan Maroela Media bevestig. Volgens Lokker het aanvallers Dinsdagaand ŉ slagoffer in sy huis in die omgewing van Adam’s Mission wes van Amanzimtoti oorval en aangehou. Die slagoffer is later na ŉ OTM geneem om kontant uit sy bankrekening te onttrek waarna die verdagtes met die kontant en die slagoffer se motor op die vlug geslaan het. Die veiligheidsmaatskappy ET Rapid Response se hulp is ingeroep om te help soek na die aanvallers en die gesteelde motor. Beamptes van dié maatskappy is toe na bekende areas in die omgewing van KwaMakutha waar motors gereeld van hul onderdele gestroop word. Volgens Lokker was dit nie lank voordat die beamptes die aanvallers én die gesteelde motor in Pistol Mpanzaweg opgemerk het nie. Die aanvallers het egter weggejaag en op die beamptes losgebrand. Die beamptes het die aanvallers in die gesteelde motor agternagesit en teruggeskiet wat tot gevolg gehad het dat die aanvallers die gesteelde voertuig gestamp het. Die gesteelde motor op die toneel. (Foto: Facebook) Lokker sê dat die aanvallers al skietende te voet op die vlug geslaan het. Die beamptes het weer eens teruggeskiet en een van die aanvallers is in die proses doodgeskiet. “Die ander aanvallers het die donker in verdwyn,” het Lokker gesê. Geen beamptes is in die voorval gewond nie hoewel twee skote van ‘n vuurwapen die beamptes se voertuig getref het. Kapt. Nqobile Gwala, woordvoerder van die polisie, het die voorval aan Maroela Media bevestig. Volgens Gwala is die oorledene 35 jaar oud. ŉ Saak van huisroof is by die KwaMakhutha-polisiestasie aanhangig gemaak. ’n Geregtelike doodsondersoek word ook gedoen.